Un bărbat din judeţul Iaşi s-a aruncat, astăzi, de pe o pasarelă, în faţa unui tren, în localitatea Săbăoani, a informat Inspectoratul de Poliţie Judeţean (IPJ) Neamţ.
“În jurul orei 5,20, poliţiştii din cadrul Biroului Judeţean Poliţie Transporturi Neamţ au fost sesizaţi despre producerea unui accident feroviar, în localitatea Săbăoani. În urma cercetărilor preliminare efectuate de poliţişti a rezultat că trenul Regio, care circulă pe ruta Bacău – Iaşi, ar fi accidentat un bărbat în vârstă de 60 ani, din judeţul Iaşi, în condiţii ce vor fi stabilite în cursul cercetărilor”, a declarat purtătorul de cuvânt al IPJ Neamţ, inspectorul Ramona Ciofu.
Echipajul medical sosit la faţa locului a declarat decesul bărbatului.
Poliţiştii continuă cercetările în cadrul unui dosar penal privind infracţiunea de ucidere din culpă.